KIRJALLINEN KYSYMYS E-2019/01 esittäjä(t): Chris Davies (ELDR) komissiolle. Välimeri.



Virallinen lehti nro 040 E , 14/02/2002 s. 0164 - 0164



KIRJALLINEN KYSYMYS E-2019/01 esittäjä(t): Chris Davies (ELDR) komissiolle (13. heinäkuuta 2001) Aihe: Välimeri Onko komissio lainkaan huolestunut siitä, millaisia vaikutuksia lisääntyvällä suolanpoistolaitosten käytöllä on Välimeren ekosysteemiin ja biodiversiteettiin pitkällä aikavälillä? Margot Wallströmin komission puolesta antama vastaus (6. syyskuuta 2001) Meriveden suolanpoistossa periaatteena on poistaa suola merivedestä teknisellä prosessilla (tislaamalla, nykyään erityisesti painesuodatuksella hyvin ohuiden kalvojen läpi), jonka tuloksena saadaan toisaalta esimerkiksi halutun laatuista makeaa vettä juomavedeksi ja toisaalta - paljon pienempiä määriä - suolavettä eli merivettä, jonka suolapitoisuus on tavallista suurempi. Näin ollen suolanpoistolaitosten mahdolliset huomioon otettavat vaikutukset vesiympäristöön liittyvät siihen, että suolavettä päästetään mereen, mikä aiheuttaa erityisesti suolapitoisuuksien suurenemista ja lämpötilojen nousua paikallisesti, sekä esikäsittelyyn ja/tai puhdistukseen käytettäviin kemikaaleihin. Saatujen kokemusten perusteella vaikutus voi vaihdella lähes nollavaikutuksesta huomattavan suureen vaikutukseen sijainnin ja prosessin eri vaiheiden mukaan. Tämän vuoksi on käynnistetty tutkimuksia Välimeren aluetta koskevan toimintasuunnitelman puitteissa. Toimintasuunnitelma koskee Välimeren suojelua Yhdistyneiden Kansakuntien ympäristöohjelman sekä Välimeren suojelemista koskevan Barcelonan yleissopimuksen tuella(1). Tarkoituksena on laatia kattava asiakirja, johon sisältyy vaikutusten arviointi ja lieventäviä toimenpiteitä. Yhteisön ympäristölainsäädäntöön sisältyy oikeudellisesti sitova ja täytäntöön pantava väline, uusi vesipolitiikan puitedirektiivi(2): Direktiivissä käsitellään kaikkia vedenlaatuun kohdistuvia vaikutuksia suolanpoistolaitosten aiheuttamat vaikutukset mukaan luettuina. Pintavesien (myös rannikkovesien) osalta tavoitteena on varmistaa hyvä ekologinen tila, joka vaikuttaa vedenlaatuun kokonaisvaltaisesti: sen biologiaan ja ekosysteemin toimintaan sekä morfologisiin ja fysikaalis-kemiallisiin ainesosiin. Tämän tavoitteen saavuttamiseksi tarvittavilla toiminnallisilla välineillä (kaikkien vesistöihin kohdistuvien vaikutusten kattava analysointi, hoitosuunnitelmat ja toimenpideohjelmat sekä kaikkia merkittäviä vedenottoja ja päästöjä koskeva lupamenettely) varmistetaan, että kaikki rannikkovesiin kohdistuvat vaikutukset, suolanpoistolaitoksien vaikutukset mukaan luettuina, otetaan asianmukaisesti huomioon ja että tarvittaviin toimenpiteisiin ryhdytään. Komissio seuraa tarkasti tekniikan ja tieteen kehitystä, auttaa tarvittaessa tiedon ja kokemusten vaihdossa ja tutkii huolellisesti direktiivin asianmukaista täytäntöönpanoa, johon sisältyy veden hyvän ekologisen tilan saavuttamisen ja säilyttämisen tavoite. (1) Ratifioitu 27 päivänä heinäkuuta 1977 tehdyllä neuvoston päätöksellä 77/585/ETY (EYVL L 240, 19.9.1977), sellaisena kuin se on muutettuna 22 päivänä lokakuuta 1999 tehdyllä neuvoston päätöksellä 1999/802/EY (EYVL L 322, 14.12.1999). (2) Parlamentin ja neuvoston direktiivi 2000/60/EY, annettu 23 päivänä lokakuuta 2000, yhteisön vesipolitiikan puitteista (EYVL L 327, 22.12.2000).